b'\n_START_ARTICLE_\nElise Rosalie Aun\n_START_PARAGRAPH_\nElise Rosalie Aun (15. juuni 1863 Pikareinu, Valgj\xc3\xa4rve vald, V\xc3\xb5rumaa \xe2\x80\x93 2. juuni 1932 Tallinn; 1903. aastast perekonnanimi Raup) oli eesti luuletaja ja kirjanik.\n_START_SECTION_\nElulugu\n_START_PARAGRAPH_\nS\xc3\xbcndis Pikareinul renditaluniku peres, noorusaastatel elas koos vanematega Setumaal Ulitina m\xc3\xb5isas. \xc3\x95ppis 1879\xe2\x80\x931882 R\xc3\xa4pina-Lokuta t\xc3\xbctarlastekoolis. _NEWLINE_1888\xe2\x80\x931903 elas V\xc3\xb5tikveres, Viljandis, P\xc3\xa4rnus, Riias, Kroonlinnas, Valgas, V\xc3\xa4ndras ja Tallinnas. _NEWLINE_T\xc3\xb6\xc3\xb6tas Viljandis ajakirja Linda toimetuses (1890\xe2\x80\x931892, 1898), Kroonlinnas kodu\xc3\xb5petajana (1895\xe2\x80\x931896), P\xc3\xa4rnus raamatukaupluse m\xc3\xbc\xc3\xbcjana (1897\xe2\x80\x931898), V\xc3\xa4ndra kurttummade koolis kasvatajana (1899\xe2\x80\x931900), Tallinnas Kristliku Rahvakirjanduse Agentuuri abikaupluse juhatajana ja mujal._NEWLINE_1903 abiellus kiriku\xc3\xb5petaja Friedrich Raupiga ja elas 1903\xe2\x80\x931911 Venemaal Simbirskis. 1911\xe2\x80\x931932 elas Tallinnas. Maetud Rahum\xc3\xa4e kalmistule.\n_START_SECTION_\nLooming\n_START_PARAGRAPH_\nAvaldanud mitu luulekogu. Luules on valdav armastus- ja loodusl\xc3\xbc\xc3\xbcrika, esineb ka koduigatsuse teema. Luuletused on peamiselt j\xc3\xa4relromantilises stiilis, esineb ka realismi elemente. Esile on t\xc3\xb5stetud tema v\xc3\xa4rsikultuuri, eriti riimitehnikat. _NEWLINE_Avaldas luuletusi ja muid kaast\xc3\xb6id ka ajalehtedes Eesti Postimees, Olevik, Postimees, Rahva Leht ja ajakirjas Meelejahutaja._NEWLINE_Kogus setu rahvaluulet, tegeles proosa ja luule t\xc3\xb5lkimisega. Kirjutas ka proosat, avaldas kirjeldusi Setumaast ja setude elust.\n_START_SECTION_\nIsiklikku\n_START_PARAGRAPH_\nTema vend oli Karl Eduard Aun.'